**Martfű Város Polgármesterétől**

5435 Martfű, Szent István tér 1. Tel: 56/450-222; Fax: 56/450-853

E-mail: titkarsag@ph.martfu.hu

**E L Ő T E R J E S Z T É S**

Martfű Város Önkormányzata Testnevelési és Sportkoncepciójának felülvizsgálatára

Martfű Város Önkormányzata Képviselő-testületének

2017. november 30-i ülésére

Előkészítette: Hegedűsné Blaskó Anikó aljegyző

Véleményező: Oktatási, Művelődési, Sport, Civil és Egyházi Kapcsolatok Bizottsága

 Pénzügyi, Ügyrendi és Városfejlesztési Bizottság

Döntéshozatal: egyszerű többség

Tárgyalás módja: nyilvános ülés

Tisztelt Képviselő-testület!

A sportkoncepciók célja, hogy az önkormányzatok szabályozzák a sporttal kapcsolatos tennivalókat, meghatározzák a kötelezően és önként vállalt feladatok kereteit, tájékoztassák a sportszervezeteket az önkormányzati szerepvállalás irányairól és mértékéről.

Az országban általános tapasztalat, hogy a sport korábbi fő támogatói – a gazdasági társaságok – jelentős része átalakult, sporttámogató tevékenységük lecsökkent, új támogatók bevonása a sportszponzorációba nehézkes. Mindezek következtében a sportfinanszírozás egyes területeken csökkenő tendenciát mutat, ugyanakkor a sport támogatásával összefüggő egyes törvények módosításáról szóló 2011. évi LXXXII. törvény megnyitotta a lehetőséget a látvány csapatsportok tekintetében (labdarúgás, kézilabda, kosárlabda, vízilabda, jégkorong) cégek által történő, a társasági adójuk terhére megvalósított támogatása előtt.

Ezen kívül a sport területének fő fejlesztési irányait a támogatási rendszer működtetése mellett egyre inkább befolyásolja a lakosság egészségi állapota, valamint a szabadidő hasznos eltöltésének igénye.

A települések életében tehát meghatározó szerepet tölt be: a helyi sportélet hatással van a településen élőkre és a település is sokat tehet az ott élők sportkultúrájáért, mivel az önkormányzatok felelős szerepet vállalnak a felnövekvő nemzedék egészséges, fizikailag és pszichikailag felkészült felnőttekké válásának elősegítésében.

Martfű Város Önkormányzatának Képviselő-testülete 2013-ban vizsgálta felül a Testnevelési és Sportkoncepcióját, amelyben meghatározásra kerültek azok a célok és elvek, amelyek szerint az Önkormányzat a testnevelés és sport rendszerét úgy működteti, hogy annak értékei a lakosság minél szélesebb körében érvényesüljenek, hozzájárulva az itt élők egészségi állapotának megőrzéséhez, javításához, továbbá a szabadidő hasznos eltöltéséhez.

Ezután 2015-ben tárgyalta és fogadta el a Képviselő-testület a sportkoncepcióban foglaltak végrehajtásáról szóló beszámolót, melyben megállapításra került, hogy Martfű Város Önkormányzata az elmúlt időszakban is kiemelten támogatta a városi sportszervezeteket, a városi sportéletet, az óvodai és az iskolai testnevelés, az utánpótlás nevelés, a szabadidősport, az él- és versenysport vonatkozásában.

Jó kapcsolatot ápolt a sportszervezetekkel, valamint az önkormányzati sportlétesítmények fenntartásával és fejlesztésével lehetőséget és teret biztosított a sporttevékenység megfelelő körülmények közötti műveléséhez.

Megállapította, hogy a városban színes sportélet folyik, ezért méltán lehetünk büszkék a sportolóink eredményeire, akik ünnepi rendezvények keretén belül rendszeresen önkormányzati elismerésben részesültek.

A Testnevelési és Sportkoncepcióban foglaltak végrehajtásáról szóló beszámoló tárgyalásához kapcsolódóan sor került a sportszervezetek támogatási rendszerének átfogó felülvizsgálatára is, melynek eredményeként módosításra, pontosításra és kiegészítésre került a Testnevelési és Sportkoncepció 1. sz. melléklete. Így már részletesen és mindenre kiterjedően tartalmazza a támogatási alapelveket, teljes körűen szabályozza a sportszervezetek önkormányzati támogatásának igénylésével és elszámolásával kapcsolatos eljárásrendjét. Ezen változtatásoknak megfelelő átvezetések szükségessé váltak a koncepció szövegében is, valamint a jelenlegi felülvizsgálatot a változó jogszabályok, valamint a helyi sajátosságok, prioritások további áttekintése teszi ismét indokolttá.

Mindezek figyelembevételével egy új Testnevelési és Sportkoncepció készítésére került sor, amely igyekszik megőrizni az előző eredményeit, a jelenleg aktuális jogszabályi környezet és a helyi viszonyok további számbavételével.

A felülvizsgálat során figyelembe vett legfontosabb jogszabályi rendelkezések:

* Magyarország Alaptörvénye, melynek XX. cikke rögzíti a testi és lelki egészséghez való alapvető jogot.
* A 2004. évi I. törvény a sportról, melyben kinyilvánításra került, hogy a nemzet közössége a test művelését, a sportot, a nemzet alapértékének, kívánatos célnak tekinti. Ehhez kapcsolódóan a települési önkormányzat – figyelemmel a sport hosszú távú fejlesztési koncepciójára – meghatározza a helyi sportfejlesztési koncepciót, gondoskodik annak megvalósításáról, együttműködik ennek érdekében a helyi sportszervezetekkel, fenntartja és működteti a sportlétesítményeket, megteremti az önkormányzati iskolai testnevelés és sporttevékenység gyakorlásának feltételeit, valamint biztosítja az önkormányzati iskolai sportkörök, vagy diáksport egyesületek feladatainak ellátásához a feltételeket.
* A 2011. évi CLXXXIX. törvény Magyarország helyi önkormányzatairól, mely a helyi önkormányzati feladatok között szabályozza a sport és ifjúsági ügyeket a 13. § (1) bekezdés 15. pontjában.
* 2011. évi CXC. törvény a nemzeti köznevelésről, miszerint a mindennapos testnevelést az iskolai nevelés-oktatás első, ötödik, kilencedik évfolyamán meg kell szervezni.
* A 2011. évi CLXXV. törvény az egyesülési jogról, a közhasznú jogállásról, valamint a civil szervezetek működéséről és támogatásáról.

Tisztelt Képviselő-testület!

Kérem, hogy szíveskedjenek mindezek alapján az előterjesztést megtárgyalni és az alábbi határozati javaslatot elfogadni:

Határozati javaslat:

Martfű Város Önkormányzata Képviselő-testületének

…../2017. (…..) határozata

Martfű Város Önkormányzata Testnevelési és Sportkoncepciójának felülvizsgálatáról

Martfű Város Önkormányzatának Képviselő-testülete megtárgyalta a Martfű Város Önkormányzata Testnevelési és Sportkoncepciójának felülvizsgálatáról szóló előterjesztést és az alábbi határozatot hozza:

Martfű Város Önkormányzatának Képviselő-testülete a felülvizsgált Testnevelési és Sportkoncepcióját a határozat melléklete szerint elfogadja, egyben továbbra is feladatként határozza meg annak szükség szerinti, de legalább 3 évente történő rendszeres felülvizsgálatát.

Határidő: 2020. november 30.

Felelős: Polgármester

Erről értesülnek:

1.) Valamennyi Képviselő, Helyben,

2.) Jász-Nagykun-Szolnok Megyei Kormányhivatal, Szolnok,

3.) Sportszervezetek, Helyben,

4.) Irattár.

M a r t f ű, 2017. november 15.

Dr. Papp Antal

Előkészítette: Hegedűsné Blaskó Anikó aljegyző

Látta: Szász Éva jegyző